Familie onbewus van tiener se verdrinkingStruisbaai-hawe Foto: struisbay.com Die polisie is nog op soek na die familie van ‘n 15-jarige tiener van Riviersonderend wat op Kersdag by Struisbaai in die Wes-Kaap verdrink het, het die Nasionale Seereddingsinstituut (NSRI) Woensdag gesê. “Reddingspanne van die NSRI is om 15:15 ontplooi om lewensredders by te staan nadat ‘n tiener deur ‘n systroom meegesleur is,” het Craig Lambinon, woordvoerder van die NSRI, gesê. Die NSRI Agulhas-span, nooddiensspan van die Wes-Kaapse departement van gesondheid, die Suid-Afrikaanse Polisiediens, ‘n helikopter van die Overberg brand- en reddingsdiens en ‘n NSRI-reddingsduiker het reageer. “Die seereddingsvaartuig en die helikopter het die lewensredders bygestaan in ‘n omvattende lug-, see- en kuslynsoektog vir die 15-jarige wat onder die water verdwyn het,” het Lambinon gesê. “Die tiener se liggaam is onder water opgespoor deur die helikopter-span wat die NSRI-reddingsduiker van die helikopter in die water ontplooi het.” Die reddingsduiker het hom na die oppervlak gebring waar ‘n seereddingsvaartuig by hulle aangesluit het. Paramedici en ‘n dokter het KPR toegepas om die seun by te bring, maar alle pogings was tevergeefs. Die tiener is op die toneel dood verklaar. Volgens Lambinon het die polisie ‘n geregtelike doodsondersoek gelas. Die tiener was saam met vriende op die strand.